
A bursa Fabricii dendritikus sejtjeinek karakterizálása egy új monoklonális ellenanyaggal

A bursa Fabricii a madarakra jellemző primer nyirokszerv, amelynek follikulusaiban a B-limfocita prekurzorok proliferációja és differenciálódása történik. A follikulusok stromális sejthálózata (hámretikulum és vimentin intermedium filamentumot termelő dendritikus sejtek) hozza létre a B-limfociták éréséért felelős bursai mikrokörnyezetet. Habár a csirke dendritikus sejtek kimutatására többféle marker is használható, ezekre a sejtekre specifikus ellenanyag jelenleg nem elérhető. Munkám során egy új, 10C12 elnevezésű, bursa sejtek ellen termeltetett egér monoklonális ellenanyag immuncitokémiai tesztelését végeztem el különböző korú embriók és kikelt állatok nyirokszervein. A müncheni egyetemen készítetett ellenanyag immunhisztokémiai festése során azt tapasztaltuk, hogy a 10C12 nevű ellenanyag a bursa follikulus velőállományának szekréciós dendritikus sejtjeit, valamint az embrióban ezek előalakjait jelöli. A kettős immunfluoreszcens festések azt mutatták, hogy a 10C12 ellenanyag a többi nyirokszerv dendritikus sejtjeit (coecalis tonsillában a follikuláris dendritikus sejteket, valamint a lép fehérpulpájának ellipszoid-asszociált sejtrétegét) is jelöli. Továbbá, konfokális mikroszkópiával kimutattuk, hogy 10C12 ellenanyag által felismert antigén citológiai lokalizációja alapján a dendritikus sejtek membránja körül koncentrálódik. Következtetés: feltételezzük, hogy a 10C12 ellenanyag olyan membrán körüli antigént ismer fel, melyet a dendritikus sejtek és prekurzorai fejeznek ki.



